Mazurek, Milan, poslanec NR SR (2022-03-22):
Pani ministerka Remišová, ja využijem tú situáciu a tú možnosť, že vás tu máme, lebo predsa len poslanec nemá častokrát možnosť takto priamo komunikovať s tak dôležitým človekom v rámci Slovenskej republiky aj napriek tomu, že väčšina (povedané so smiechom) ľudí na Slovensku by asi nebola šťastná pri tomto slovnom spojení, ale je to tak, zastávate jedno z najdôležitejších ministerstiev a práve v tejto chvíli. Chcem sa vás opýtať aj vzhľadom na tento návrh zákona, ktorý tu predkladáte teda v skrátenom legislatívnom konaní. Dobre, vylúčime všetky ruské firmy z verejných obstarávaní, odstrihneme sa od Ruska, ako to je len možné, veď v poriadku, vediete túto aktívnu kampaň. Ja si myslím, úprimne, že by Slovenská republika mala občanom Slovenskej republiky predstaviť niečo ako dlhodobý plán, nejakú víziu. Zatiaľ od vás počujeme len absurdné výkriky: „Znížte si kúrenie, odpojte sa od ropy, odpojte sa od plynu.“ Sú tu experti, sú tu najväčší zamestnávatelia, ktorí vás kritizujú za to, že tieto veci s nimi nie sú odkonzultované. Neviem, nakoľko sú odkonzultované tieto záležitosti, ktoré sa týkajú tohto návrhu zákona, to znamená, vylúčenie z verejných obstarávaní ruských firiem práve s dotknutými subjektami, bolo by to určite zaujímavé. Pri komunikácii tejto vlády je vidieť, že veľké medzery, ktoré potrebujeme doháňať, vás nejakým spôsobom netrápia. Ale ja sa chcem práve na to opýtať, pani ministerka, keď už tu dávate tento návrh zákona, tá filozofia, tá línia je úplne jasná, proste poškodiť Rusko, odstrihnúť ho od všetkého, čo môžme a tak ďalej a tak ďalej, lebo ste presvedčení napríklad o tom, že to nejakým spôsobom zastaví to, čo sa dnes deje na Ukrajine, čo odsudzuje úplne každá jedna relevantná politická sila na Slovensku. Ide tu ale o niečo iné, a to je, do akej miery opatrenia, ktoré prinášate, poškodia obyvateľov Slovenskej republiky, pretože to by malo byť pre občanov Slovenskej republiky to najdôležitejšie a malo by to byť najdôležitejšie aj pre všetkých vládnych predstaviteľov, nehľadieť na americký záujem a už vonkoncom nehľadieť na ruský, čínsky alebo aký iný záujem, ale hľadieť na slovenský záujem. A slovenské záujmy sú jednoznačne udržať obyvateľstvo preč od hrôz vojenského konfliktu, nezapojiť ho do týchto hrôz a zabezpečiť, aby občania Slovenskej republiky neboli vystavovaní nebezpečenstvu a hrozbám, ktoré sa týkajú priameho, bezprostredného ohrozenia ich životov. A druhý záujem je zabezpečiť, aby sa to, čo sa aktuálne deje na Ukrajine so všetkými možnosťami, a týka sa to aj diplomacie, týka sa to Európskej únie, týka sa to predkladaných návrhov zákonov, sa čo najmenším spôsobom podpísalo na znižovaní životnej úrovne obyvateľstva Slovenskej republiky. To sú zásadné veci a obyvatelia Slovenskej republiky nemajú tieto odpovede zodpovedané, tieto otázky zodpovedané, pretože ľudia sa objektívne pýtajú, ak tu máme určité smery vo vláde, ktoré tvrdia, že musíme zrušiť všetky ruské firmy, všetky ruské vplyvy, zastaviť všetok dovoz z Ruska, tak sa ale pýtajú, aká je alternatíva a čo to bude znamenať v rámci dopadov. O koľko nám narastú ceny potravín, o koľko nám narastú ceny ešte pohonných hmôt, o koľko nám narastú ceny energie, o koľko pôjdu hore ceny stavebných materiálov? Možno ste to zaznamenali, teraz len polystyrén zase vyskočil a sadrokartón o tretinu! Okamžitý skok, o tretinu cena hore! Jednoducho to má zásadné dopady. A ľudia chcú vidieť dlhodobú víziu, pretože to absolútnym spôsobom narúša normálne hospodárske procesy. Ľudia si nemôžu veci normálne plánovať. Nevedia, akým spôsobom sa majú nazerať na budúcnosť. A tieto otázky by chceli počuť práve, pani ministerka, od vás, lebo určite im nepostačia nejaké výhovorky, ako predviedol Igor Matovič, váš bývalý stranícky kolega, že Vladimír Putin ukradol peniaze ľuďom z peňaženiek, a nepostačí im ani váš veľkolepý návrh, to hovorím s absolútnou iróniou, že si majú znížiť kúrenie, lebo to zastaví Vladimíra Putina pri jeho plánoch na Ukrajinu. Aj z toho sa smeje prakticky každý, kto používa aspoň dve mozgové bunky. Podstatné je, aby občania Slovenskej republiky vedeli, čo ešte vláda vymyslí, čo ich ešte bude čakať a na čo sa majú pripraviť. Toto je začiatok, teda odstrihnúť ruské firmy od verejných obstarávaní. A čo príde zajtra, čo príde pozajtra? Majú sa pripraviť na to, že to, čo hovorí tá európska energetická agentúra, že by mali prestať používať autá, chodiť viac pešo, možno na bicykloch, lebo potrebujeme zásadným spôsobom okamžite obmedziť tie dodávky ruskej ropy a plynu. Majú sa pripraviť na to, že toto bude istým spôsobom vládna agenda? Majú sa pripraviť na to, že budú čeliť takýmto absurdným nápadom? A majú sa pripraviť na to, že v jeseni, v októbri, v novembri, v decembri nebudú mať reálne čím kúriť, alebo si to, ešte horšie, nebudú mať za čo dovoliť? To sú všetko zásadné otázky a odvíjajú sa práve aj od vami predkladaného návrhu zákona, pretože každý z nás chápe, že to, čo sa deje na Ukrajine, je neprijateľné, každý to odsudzuje, ale hľadajme racionálnu reakciu, reakciu, ktorá sa nebude podobať absurdnej hystérii, že sa budeme predbiehať, že kto bude viac šibnutým spôsobom protiruský, a dohnať to do takej miery, že tým vlastne pochová vlastný štát, ale reakciu, ktorá zabezpečí na jednej strane volanie po mieri a podporu diplomatických jednaní a opatrení, ktoré môžu pomôcť ukrajinským utečencom, ukrajinským civilistom, reálnym poškodeným ľuďom na Ukrajine, no na druhú stranu umožnia Slovákom žiť tak normálny život, že aspoň budú môcť tým Ukrajincom pomáhať, lebo keď sa, pani ministerka, zničí Slovensko samé, tak ani tí Ukrajinci nebudú mať pomoc, pretože im nebude mať kto pomáhať. A tieto otázky tu dnes stoja. Tieto otázky celé Slovensko rieši a súvisia aj s tým, že vláda nijakým spôsobom nerieši problémy, ktoré sa týkajú bežných ľudí a práve toho nárastu cien, preto na tieto veci potrebujú odpoveď. To, že vás tu máme, môžete využiť aj túto rozpravu, dotýka sa to priamo tej témy, dotýka sa to filozofie tohto návrhu zákona, to znamená odstrihnutie Ruska od úplne všetkého a dotýka sa to hlavne občanov Slovenskej republiky. Oni potrebujú vidieť nejaké stanovisko a nemôžu vidieť, že im ministerka povie, máte malé bábätko doma, no tak mu vykúrte izbu na 16 stupňov, hej? Potrebujú niečo, čo môžu stráviť bez toho, aby nedostali buď nervový, alebo nejaký záchvat smiechu. Čiže to sú také tie moje otázky, ktoré ma napadli v takej rýchlosti, keď som vás tu počúval, a veľmi ma zaujíma, akým spôsobom, ak niečo vôbec v rukách máte, sa vláda plánuje ďalej správať nielen voči Ruskej federácii, ale predovšetkým voči občanom, pretože každá z tých sankcií poškodzuje Európu, každá z tých sankcií poškodzuje Slovensko, a ja si neprajem dostať sa do doby, kedy sa budete v tom sankčnom mechanizme predbiehať až natoľko, že zruinujete vlastné európske štáty, lebo to je to najhoršie, ten najhorší scenár, ktorý si môžeme priať, a z toho sa musia reálne aj v Moskve vysmievať, že akí blbí sme my vlastne schopní byť.